ԱՄՆ-ի կոնգրեսականներն ազդվել էին Հայոց ցեղասպանության մասին «Խոստումը» ֆիլմը դիտելուց հետո
Միացյալ Նահանգների կոնգրեսականներ, հասարակական գործիչներ ու հայ համայնքի ներկայացուցիչներ երեկոյան Կոնգրեսի շենք էին ուղեւորվել՝ Հայոց ցեղասպանության մասին «Խոստումը» ֆիլմը դիտելու նպատակով:
«Ես էմոցիոնալ առումով սպառված եմ: Վերջին տարիներին այսքան կլանված ոչ մի ֆիլմ չէի դիտել», - այսպես արձագանքեց կոնգրեսական Ջեքի Սփիըրը «Ամերիկայի Ձայն»-ին՝ Միացյալ Նահանգների Կապիտոլիումում The Promise` «Խոստումը» Հայող ցեղասպանությանը նվիրված ֆիլմը դիտելուց հետո: Կոնգրեսական Դեյվ Թրոթի խոսքով, նման բարձր որակի ֆիլմերի միջոցով պատմությունն ավելի լավ է հասնում մարդկանց. «Ֆիլմը մարդկանց համար տեղի ունեցածն ավելի նշանակալից է դարձնում»: «Խոստումը», որը մեծ էկրաններ կբարձրանա ապրիլի 21-ին, գեղեցիկ սիրո պատմություն է, որը զարգանում է Հայոց ցեղասպանության ընթացքում: Սարսափելի իրականությունը կոտրում է մարդկային ճակատագրեր, սակայն անզոր է կոտրել ազգի ոգին: «Մենք անզոր ենք փոխել անցյալը, սակայն արվեստն օգնում է մեզ հիշել այն: Դա հատկապես կարեւոր է, երբ Հայոց ցեղասպանությունը նույնիսկ հարցականի տակ է դրվում», - ասում է կոնգրեսական Ջուդի Չուն, ում համոզմամբ, ֆիլմի կրթական ու պատմական արժեքը հսկայական է: Նախագահ Դոնալդ Թրամփի նախընտրական շտաբում զգալի դերակատարություն ունեցած քաղաքական ստրատեգ Քիթ Նահիգյանի մոտ «Խոստումը» ֆիլմը անցյալի հիշողություններ է արթնացրել. «Իմ պապը Ցեղասպանության տարիներին տեղափոխվել էր Հայաստանից: Նա շատ փոքր էր եւ նրա կյանքը հնարավոր է եղել փրկել՝ աղջկա շոր հագցնելով եւ թաքցնելով կանանց միջեւ, իսկ ահա նրա հորը, ով մաթեմատիկոս էր, սպանել էին»: Կապիտոլիումում «Խոստումը» դիտելուց հետո ֆիլմի անվանի ռեժիսոր Թերի Ջորին եւ պրոդյուսեր Էրիկ Էսրայելյանին հանդիսատեսը հոտնկայս ծափահարությունների արժանացրեց: «Այս ֆիլմը նկարահանելու հնարավորությունն ինձ համար իրական նվեր էր», - նշեց ֆիլմի ռեժիսորը: Ֆիլմն ամբողջությամբ մի նվեր է՝ հայ մեծ բարերար Քըրք Քըրքորյանի վերջին նվերը հայ ժողովրդին եւ մարդկությանը: Կապիտոլիումում ֆիլմի ցուցադրման կազմակերպիչ, Վաշինգտոնի հայ դատի հանձնախմբի գործադիր տնօրեն Արամ Համբարյանի խոսքով, ֆիլմի դերն անգնահատելի է. «Խոստումը» մոտեցնում է Ամերիկային ճակատագրական կետի, մի ջրբաժանի, որից հետո Հայոց ցեղասպանությունն անհնար է ժխտել»: Անդրադառնալով քաղաքական հարցերին՝ միջոցառմանը ներկա ԱՄՆ-ի օրենսդիրները կրկին անգամ ընդգծեցին՝ Հայոց ցեղասպանության ճանաչումն ընդամենը ժամանակի հարց է. «Հասարակությունը, լրատվամիջոցները, եւ պատմաբանները շատ ավելի առաջ են անցել Հայոց ցեղասպանության ճանաչման հարցում, քան Կոնգրեսը», - նշեց վերջում կոնգրեսական Ֆրանք Փալոնը: